Lise Klaveness

**Lise Klaveness** (født 1981) er en norsk jurist og tidligere fotballspiller som fra mars 2022 er president i Norges Fotballforbund (NFF). I løpet av sin første tid som president, har hun blant annet fokusert på menneskerettigheter og like muligheter for alle, uavhengig av for eksempel hudfarge eller om de tilhører LHBT+.

I perioden 1997–2011 var hun profesjonell fotballspiller for ulike toppklubber og hun spilte til sammen 73 kamper for Norges A-landslag. Etter spillerkarrieren jobbet hun også som ekspertkommentator for NRK. Fra 2018 til 2022 hadde hun direktøransvaret for elitefotball i toppledelsen i Norges Fotballforbund.

## Idrettskarriere
Hun startet karrieren i Idrettslaget Kvernbit, en klubb i Meland kommune like utenfor Bergen. I 1997 debuterte hun både på Idrettslaget Sandviken og på  J16-landslaget, der hun scoret hun to mål i debuten mot Danmark. Hun spilte tilsammen 39 kamper aldersbestemt før hun debuterte på A-landslaget.

Lise Klaveness har spilt for til sammen fem klubber i Toppserien og  opplevd å spille på tre lag som rykket ned mens hun var i stallen. I 1999 rykket Sandviken ned, og dermed gikk hun til Bjørnar, hvor hun ble ett år. I 2001 spilte hun så for Athene Moss og for andre gang rykket laget hennes ned. I dette tilfelle ble laget oppløst som seniorlag, og Klaveness endte i Asker, der hun ble fra 2002 til 2005, da laget ble tvangsnedflyttet.

Klaveness fant seg igjen ny arbeidsgiver i Umeås kvinnelag, et av verdens beste klubblag for kvinner. Der vant hun Damallsvenskan to år på rad, og svenska cuppet i 2007. Etter to sesonger i Umeå vendte imidlertid Klaveness tilbake til Norge og Asker. I 2008 spilte hun 20 av 22 kamper, og scoret 13 mål, over dobbelt så mange som hennes tidligere rekord. For hennes innsats ble hun kåret til årets spiller i Toppserien 2008 og til årets toppscorer i Toppserien 2010 med 23 mål på 22 kamper, som er over ett i snitt per kamp.

### Meritter
**Med Asker:**
* Cupgull: 2005

**Med Umeå:**
* Seriemester: 2006 og 2007
* Cupgull: 2007
**Med Stabæk:**

* Seriemester: 2010
* Cupgull: 2011

**Individuelt:**

* Toppscorer: Toppserien 2010

### Landslagsspill
Lise Klaveness spilte til sammen 73 landskamper for Norges A-landslag. På Norges kvinnelandslag i fotball gikk det varierende: Hun debuterte den 23. januar 2002 mot USA, og ble ofte brukt deretter. Imidlertid viste det seg at det oppstod store problemer mellom henne og landslagstrener Bjarne Berntsen, som tok over i 2005. Etter to år skal Berntsen i oktober 2007 ha sagt fra at hun ikke lenger passet til landslaget, noe han visstnok sa på flyplassen etter en 14 timers flytur. Ragnhild Gulbrandsen gikk i den anledning Klaveness i forsvar, og dette var første tegn til en splid mellom trener og spillere. Lise Klaveness bestemte seg deretter for å slutte på landslaget den 15. oktober samme år, og konsentrerte seg om klubbspill med Asker. Klaveness ble med over til Stabæk. Klaveness gjorde comeback på landslaget under tidligere Asker-trener Eli Landsem i Landsems første kamp, og spilte fast etter dette frem til hun la opp etter 2011-sesongen.

## Annen karriere
Klaveness er utdannet jurist med master i rettsvitenskap fra Universitetet i Oslo i 2007. Hun har siden 2008 arbeidet som advokat i Advokatfirmaet Hjort, og som dommerfullmektig i Oslo tingrett siden 2012. Fra 2016 var hun også spesialrådgiver for Norges Bank.

### Ekspertkommentator
Etter sin aktive tid har hun også arbeidet som fotballekspert for NRK, og ble ifølge sin arbeidsgiver NRK, den første kvinnelige norske kommentator i et herre-VM for NRK under Fotball-VM 2018 i Russland. Hun ga seg om ekspertkommentator mot slutten av VM.

### Norges Fotballforbund
I 2018 overtok hun direktøransvaret for elitefotball i toppledelsen i Norges Fotballforbund etter Nils Johan Semb. 

I 2022 ble hun valgt til president i Norges Fotballforbund. Hun etterfulgte Terje Svendsen. Under FIFA-kongressen i Doha i mars 2022 holdt Klaveness en lidenskapelig tale som fremmet at det internasjonale fotballsamfunnet burde gjøre mer for å «hjelpe migrantarbeidere i Qatar, mer for å beskytte LHBT-supportere under verdensmesterskapet og mer for å gjøre det globale spillet innbydende for alle». Hun tok et kraftig oppgjør med FIFA og deres tildeling av Qatar som vertsnasjon for VM i fotball 2022. Innholdet i talen måtte sikkerhetsklareres først av norsk myndigheter. Det samme måtte selve reisen til Qatar. Siden Klaveness er gift med en kvinne, risikerte hun 7 år i fengsel bare med å reise dit.

## Priser og utmerkelser
Hun ble i april 2022 tildelt Fritt Ords honnør «for sin modige og direkte tale om menneskerettighetsbrudd og diskriminering, på kongressen til det internasjonale fotballforbundet FIFA i Qatar 31. mars». I oktober 2022 ble hun tildelt YS’ likestillingspris og i desember 2022 fikk hun Idrettspolitisk Pris fra Idrettspolitisk Forum.
Av Dagbladet ble hun 20. desember 2022 kåret til «Årets navn», bare to dager senere ble hun kåret til «Årets navn» også av VG. 11. februar 2023 ble hun tildelt Fredrikkeprisen, 8. mai samme år ble det kunngjort at hun dagen etter skulle motta prisen som Årets Peer Gynt. Talen hun holdt i Qatar ble kåret til «Årets tale 2023» av Ta ordet!.

## Referanser


## Eksterne lenker
* Klaveness sin tale på FIFA-kongressen i Doha mars 2022
* 
* 
* 
*